**ELŐTERJESZTÉS**

A Gazdasági és Városstratégiai Bizottság

2017. június 12-i ülésére

**Javaslat a Petőfi S. u. 45. és a Petőfi S. u. 49. számú Társasházak átjárási szolgalommal terhelt területén lévő vasbeton oszlopok felújításának támogatására**

A Petőfi Sándor utca 45. (Szombathely 6121 hrsz.), a Petőfi Sándor utca 49. (Szombathely 6122 hrsz.), illetve a Petőfi Sándor utca 51 – Március 15. tér 1. (Szombathely 6123 hrsz.) szám alatti társasházak tulajdonát képező árkádos részen biztosított a gyalogos közforgalom. A közterületek javára szóló átjárási szolgalmi jogok a társasházak létesítésekor nem kerültek bejegyzésre, ennek rendezésével kapcsolatban kereste fel Önkormányzatunkat közös képviselőként a Szova Zrt., a Concept Line Kft. és a Bartók Béla Lakásfenntartó Szövetkezet.

A megkeresés szerint az átjáró forgalomból eredően olyan mértékű karbantartási és fenntartási igény keletkezik, amelynek költségviselésére a társasházak megállapodást kívánnak kötni az Önkormányzattal.

A Petőfi S. u. 51 – Március 15. tér 1. számú Társasház árkádrészének felújítására a 232/2016 (VI.6.) GVB. sz. határozat 1.950.000 Ft-ot szavazott meg, utólagos elszámolással, a „Szolgalmi joggal terhelt épületrész karbantartása” előirányzat terhére. A határozat 3. pontja előírja, hogy a támogatási szerződés Önkormányzat által történő aláírásának feltétele a szolgalmi jog ingatlan-nyilvántartásban történő bejegyzése. A szolgalmi jog bejegyzésére 2016. október 27. napján került sor.

Az oszlopsor egységes felújításának érdekében a Társasházkezelők megegyeztek abban, hogy azonos műszaki tartalommal kérnek árajánlatot, mely figyelembe veszi az oszlopokra vonatkozó műszaki statikai szakvéleményt.

A műszaki statikai szakvélemény tartalma alapján készült árajánlat szerint a Petőfi S. u. 51 – Március 15. tér 1. számú Társasház 15 db vasbeton pillérének javítása bruttó 5.877.782 Ft összegbe kerül. Ennek az összegnek a 33 %-a a 2016. évben megszavazott 1.950.000 Ft, mely összeg rendelkezésre áll.

Arra való tekintettel, hogy a gyalogos átjáró forgalomból statikai problémát okozó igénybevétel nem keletkezhetett, a felújítási munkákhoz való 33 %-os önkormányzati hozzájárulást tartjuk reálisnak.

A másik kettő Társasház esetén a támogatás mértékének meghatározására a Petőfi S. u. 51 – Március 15. tér 1. számú Társasház felújítási költségeihez hasonló arányú, 33%-os önkormányzati támogatást javasol a Városüzemeltetési Osztály az alábbiak szerint:

A Petőfi Sándor utca 45. sz. Társasházhoz tartozó 4 db oszlop felújításának költségeihez való hozzájárulás mértéke az árajánlatban szereplő bruttó 1.691.469 Ft 33 %-a, azaz 560.000 Ft.

A Petőfi Sándor utca 49. sz. Társasházhoz tartozó 5 db oszlop felújításának költségeihez való hozzájárulás mértéke az árajánlatban szereplő bruttó 1.782.489 Ft 33 %-a, azaz 590.000 Ft.

Az összesen 1.150.000,- Ft támogatási összeg a 2017. évi költségvetés „Szolgalmi joggal terhelt épületrész karbantartása” előirányzat terhére biztosítható.

Kérem a Tisztelt Bizottságot, hogy az előterjesztést megtárgyalni, és az átjárási szolgalommal terhelt területen lévő vasbeton oszlopok felújításának támogatásával kapcsolatban dönteni szíveskedjék.

**Szombathely, 2017. június „ „**

**/: Illés Károly :/**

**Határozati javaslat**

**/2017 .(VI.12.) GVB sz. határozat**

A Gazdasági és Városstratégiai Bizottság az átjárási szolgalommal terhelt terület felújításának támogatásáról szóló előterjesztést megtárgyalta, és az alábbi döntést hozta.

1. A Bizottság elfogadja, hogy a Petőfi Sándor utca 45. és a Petőfi Sándor utca 49. számú Társasházak árkádsora alatti terület továbbra is a közösségi közlekedési tér részeként szolgáljon, és arra a szolgalmi jog bejegyzése megtörténjen.
2. A Bizottság a Petőfi Sándor utca 45. és a Petőfi Sándor utca 49. sz. alatti ingatlanok árkádsorának felújítását utólagos elszámolással, a „Szolgalmi joggal terhelt épületrész karbantartása” előirányzat terhére az alábbiak szerint támogatja:

* a Petőfi Sándor utca 45. sz. Társasházat maximum 560.000 Ft (azaz ötszázhatvanezer forint),
* a Petőfi Sándor utca 49. sz. Társasházat maximum 590.000 Ft (azaz ötszázkilencvenezer forint) értékig.

1. A Bizottság megerősíti a Petőfi S. u. 51 – Március 15. tér 1. számú Társasház árkádrészének felújítására hozott 232/2016 (VI.6.) GVB. sz. határozatát, melyben 1.950.000 Ft-ot biztosított utólagos elszámolással, a „Szolgalmi joggal terhelt épületrész karbantartása” előirányzat terhére.
2. A támogatási szerződések Önkormányzat által történő aláírásának feltétele a szolgalmi jog ingatlan-nyilvántartásban történő bejegyzése.

**Felelős:** Lendvai Ferenc**,** a Gazdasági és Városstratégiai Bizottság elnöke

**(**A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 2017. szeptember 30.